|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. június 19 - ei**

**rendes ülésére**

**Tárgy:** Javaslat az Erzsébetvárosi Felsőoktatási ösztöndíjról szóló 20/2015. (IV.30.) önkormányzati rendelet módosítására – pályázat benyújtásának módja, egyes eljárási szabályok módosítása tekintetében

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

2023 évben kifejlesztésre került Erzsébetváros Önkormányzatának e-Pályázatkezelő rendszere (<https://palyazatkezelo.erzsebetvaros.hu/>) annak érdekében, hogy egyszerűsítsük és rugalmasabbá tegyük a pályázatok benyújtásának folyamatát, csökkentsük a felhasználandó papír mennyiségét, amely mind a pályázók, mind az Önkormányzat számára pozitív hozadékkal bír.

2023-ban elsőként a civil szervezetek és egyházi szervezetek számára kiírt pályázatokat bonyolítottuk online felületen, majd 2024 év elejétől a felületen végrehajtott fejlesztések nyomán lehetővé vált, hogy a magánszemélyek részére kiírandó pályázatok is az e-Pályázatkezelő felületen keresztül kerüljenek lebonyolításra.

Így az elmúlt időszakban többek között a fiatalok művészeti és sport támogatása, a fiatal tehetségek támogatása, a fiatalok egyéni közlekedésének támogatása, és a Karinthy Frigyes-ösztöndíj is az online felületen került benyújtásra. Tovább bővítve a magánszemélyekre vonatkozó elektronikusan benyújtható pályázatok körét, 2024 őszétől az Erzsébetvárosi Felsőoktatási Ösztöndíj benyújtása esetén is biztosítani kívánjuk az elektronikus úton történő benyújtást.

Budapest Főváros VII. kerület Erzsébetváros Önkormányzata Képviselő-testületének az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelete szabályozza a benyújtás módját, amelyet az elektronikus benyújtási rendszer bevezetése miatt módosítani szükséges. Ezen kívül az elmúlt időszakban bizonyos adminisztrációs könnyítések nyomán, egyes dokumentumok bekérése okafogyottá vált, így ezek kivezetése szükséges a rendeletből.

A Rendelet 5. § (1b) bekezdése határozza meg a hiánypótlás benyújtására vonatkozó határidőt. Igazodva más támogatási formák esetén meghatározott benyújtási határidőkhöz, a Rendelet 5. § (1b) bekezdésében meghatározott 5 napos benyújtási határidő 8 napra történő módosítása szükséges.

A nemzeti felsőoktatásról szóló 2011. évi CCIV. törvény 43/A. § (1) bekezdése értelmében 2023. szeptember 1-jétől a hallgatói jogviszony – törvényben vagy kormányrendeletben meghatározott kivétellel – érvényes diákigazolvánnyal igazolható. A diákigazolvány érvényesítésére szolgáló matrica az első félévre vonatkozóan a tárgyévet követő március 31. napjáig érvényes, a második félévre vonatkozóan pedig a tárgyévet követő október 31. napjáig, amely már a következő tanévet jelenti.

A jogszabály változás óta eltelt időszak tapasztalata alapján a hallgatói jogviszony igazolására egyes intézmények kiadnak hallgatói jogviszony igazolást, de ez a jogszabályból fakadóan nem kérhető. A diákigazolvány érvenyésségét igazoló matrica kiadása intézményenként pedig eltérő lehet. A pályázat benyújtására nyitva álló határidő szeptember 30-án jár le, a diákigazolvány érvényességének áthúzódása miatt azonban szükséges olyan biztosítékot meghatározni a rendeletben, amely egyértelműen igazolja, hogy az adott félévre vonatkozóan a jelentkező rendelkezik hallgatói jogviszonnyal. Ennek érdekében a rendelet 5. §-a kiegészült egy további szabályozással, amely a pályázat jogszerű elbírálását segíti, azonban a pályázókat sem éri hátrány a felsőoktatási intézmények gyakorlata miatt.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az Erzsébetvárosi Felsőoktatási Ösztöndíjról szóló 20/2015. (IV. 30.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítás elfogadásával az Önkormányzat rugalmasabbá teszi a nyújtott szolgáltatásait, amely hozzájárul az állampolgárok elégedettségének növekedéséhez.

1. **A jogszabály környezeti és egészségi következményei**

A rendeletmódosítás célja többek között a környezeti terhek csökkentése.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A szükséges személyi, szervezeti, tárgyi és pénzügyi feltételek rendelkezésre állnak.

1. **A jogszabály adminisztratív terheket befolyásoló hatásai**

A rendeletmódosítással az adminisztratív terhek csökkennek.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosítás elmaradásának nincsenek várható következményei, jogsértést nem okoz.

Budapest, 2024. május 27.

Niedermüller Péter

polgármester

**Melléklet**:

Rendelettervezet az Erzsébetvárosi Felsőoktatási Ösztöndíjról szóló 6/2015. (IV. 30.) önkormányzati rendelet módosítására