Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2024. június 19-ei ülésére**

|  |  |
| --- | --- |
| **Tárgy:** | Beszámoló Budapest Főváros VII. kerület Erzsébetváros Önkormányzata Környezetvédelmi Fenntarthatósági Programja (2018-tól 2023-ig előirányzott) részfeladatainak 2023. évi teljesítéséről és javaslat a 2024-2029 időszakra szóló Környezetvédelmi és Fenntarthatósági Programjának elfogadására |

**Készítette:**

Tóth Csaba

kabinetvezető

Klímavédelmi és Fenntarthatósági Kabinet

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A környezet védelmének általános szabályairól szóló 1995. évi LIII. törvény (a továbbiakban: Kvt.) 46. § (1) b) pontja alapján a települési önkormányzat környezetvédelmi programot dolgoz ki, melyet a képviselő-testület hagy jóvá.

I.

A 2018-2023 időszakra vonatkozó Környezetvédelmi és Fenntarthatósági Programot (a továbbiakban: Környezetvédelmi Program) (az előterjesztés 1. melléklete) Budapest Főváros VII. kerület Erzsébetváros Önkormányzata Képviselő-testülete a 151/2019. (V.29.) határozatával (2. melléklet) fogadta el.

A Környezetvédelmi Program intézkedési javaslatai hat éves időtartamra szólnak, jelen dokumentum a 2023. évi teljesítéséről ad tájékoztatást.

Először egy rövid összefoglaló mutatja be a legfontosabb feladatokat, majd a megvalósult feladatok programelemként, az intézkedési programok szerint részletezve kerülnek bemutatásra.

**Összefoglaló a 2023. évi környezetvédelmi programmal kapcsolatos önkormányzati feladatokról:**

Környezetvédelmi szempontból a 2023. év legfontosabb fejleménye a parkolási kedvezmények csökkentése volt. A túlzó mértékű közterületi parkolás Erzsébetváros egyik legnagyobb környezetvédelmi problémája, mivel elfoglalja a rendelkezésre álló közterületek közel 20%-át, és így nagy mértékben akadályozza a fák ültetését, a zöldterületek, szélesebb járdák, gyalogos övezetek kialakítását. 2023 előtt az Önkormányzat minden lakossági autó részére 100%-os, évi 112-150 ezer Ft értékű kedvezményt biztosított az éves parkolási díjból, melynek mértékét a Fővárosi Önkormányzat parkolási rendelete határozza meg a parkolási óradíj 250-szeresében. 2023-tól lakásonként már csak két autóra lehet parkolási engedélyt igényelni, és a második autó esetében az Önkormányzat 100% helyett már csak 0-30-50-70% kedvezményt ad az autó környezetvédelmi besorolásától függően. Ennek hatására a 2. autókra kiadott engedélyek száma 2023-ban 35%-kal csökkent, és megszűntek a lakásonként 3.-6. autót érintő parkolási engedélyek, így a lakásonként 2. vagy azon felüli autót érintő parkolási engedélyek száma közel 600-zal csökkent. Ez különösen azért jelentős csökkenés, mert közben az országos tendenciákat követve Erzsébetvárosban is nőtt a motorizáció, így a lakásonként az első autóra kiadott parkolási engedélyek száma közel 10%-kal, több, mint 700-zal nőtt. Így feltételezhető, hogy a 2. autóra vonatkozó szabályozás bevezetése nélkül ma jóval nehezebb lenne parkolni Erzsébetvárosban.

További pozítiv fejlemény, hogy a kedvezőtlen környezetvédelmi besorolású autók kisebb kedvezménye azzal járt, hogy a 2. autók között arányaiban jóval kevesebb a különösen légszennyező Euro 3-as motorral, vagy az alatti besorolással rendelkező, azaz legalább 20 éves autó (6 %), mint az összes autó esetében (23%). Ez azért különösen fontos, mert Erzsébetvárosban

évente több tíz ember hal meg idő előtt a légszennyezés miatt, amihez jelentős mértékben járul hozzá a korszerűtlen autók kibocsátása.

A további területeken megvalósult fontosabb feladatokat az alábbi, részletes beszámoló tartalmazza a Környezetvédelmi Program programelemei szerint.

**Részletes beszámoló a környezetvédelmi programmal kapcsolatos 2023. évben megvalósult feladatokról:**

5.1. és 5.11. Légszennyezettség csökkentése, éghajlatváltozáshoz való alkalmazkodás, üvegházhatású gázok kibocsátásának csökkentése és Energiagazdálkodás

• Önkormányzati épületek fűtésének hatékonyabb beállítása jelentős energia megtakarítást, ezen keresztül kibocsátás csökkenést eredményezett.

• Mintegy 100 rászoruló jelentkező esetében a nyílászárók körbeszigetelése a hatékonyabb fűtés érdekében.

• Az Erzsébetváros Kft. mind a kertészeti, mind a takarítási ágazatban folytatja a motor eszközök és gépek lecserélését elektromos hajtásúakra.

5.2. Felszín alatti vizek védelme, ivóvízellátás, kommunális szennyvízkezelés, csapadékvíz-gazdálkodás

• A kerület 36 talajvízszint monitoring kútján az évi kétszeri ellenőrző mérések megtörténtek, az aszályos idő miatt a talajvíz szintje csökkent.

• A LIFE Városi Eső projekt megvalósítása tovább folyik. Ennek célja a csapadékvíz visszatartása és hasznosítása.

5.3. Környezetveszélyeztetés, talajvédelem

• Az Almássy téren létesített közösségi komposztálóban keletkező komposztot a helyi lakosok a társasházi udvarok, balkonkertek és szobanövényeik talajának javítására maradék nélkül felhasználják.

• Az Erzsébetváros Kft. zöldterületi munkája során keletkező zöldhulladékot a FŐKERT Zrt. komposztáló telephelyére szállítják.

5.4. és 5.5 Környezet–egészségügy, környezettisztaság

• Az emberi és a kutyák által utcán hagyott ürülék továbbra is gondot okoz. A tisztítást végző Erzsébetváros Kft. szükség esetén rendszeresen fertőtlenít az érintett szakaszokon.

• 2023-ben 11 kg állattetemet kellett közterületről elszállítani.

• A közterületi szemetes edényekből az Erzsébetváros Kft. a 2023. év során hétköznapokon összesen 129 tonna, hétvégéken összesen 122 tonna szemetet szállított el, a közterület takarítás során összesen 509 tonna szemetet gyűjtött be.

• A kutyafuttatókban összesen 62 tonna hulladék keletkezett. A kutyafuttatók területét heti kétszer semleges, biológiailag lebomló, kutyákra, növényzetre ártalmatlan tisztítószerrel takarítják.

• A „Tiszta utca rendes ház” pályázattal az Önkormányzat a társasházakat is hatékonyabban ösztönözte a járdaszakaszok tisztántartására.

5.6. és 5.7 Közlekedés- és szállításszervezés, valmint zaj és rezgés

• 2023-ben 75 db új mikromobilitási pont létesült a kerületben, amelyek közel 200 db újonnan létesített kerékpártámaszt is tartalmaznak.

• A Belső Erzsébetvárosi forgalomcsillapítási projekt további finomítása történt.

• A kerékpározás népszerűsítésére és biztonságának növelésére 2022-ben (májusban és októberben) két alkalommal hirdettünk Bringázz a munkába/suliba programot.

• A BRFK VII. Kerületi Rendőrkapitánysággal Bike-safe kerékpár-regisztrációs akciót szerveztünk, mely során a rendőrség regisztrálta és azonosítójellel ellátta a lakosság kerékpárjait.

• A kerületi fiatalok 16 kerékpár vásárlására nyújtottak be sikeres pályázatot a „Fiatalok egényi közlekedésének támogatás” című pályázaton.

• A Polgármesteri Hivatal dolgozói 8 szolgálati kerékpárra tartottak igényt.

5.8. Hulladékgazdálkodás

• A közterületi takarításon és hulladékbegyűjtésen kívül (5.4. és 5.5.) az FKF által végzett évi egyszeri lomtalanításhoz időzítve veszélyes hulladékok begyűjtésére is sor került a Rózsák terén létesített ideiglenes gyűjtőpontra. Ennek keretében 3.864 kg veszélyes hulladékot (gumiabroncs, festékek, higany tartalmú anyagok, gyógyszerek, zsírok, olajok, elektronikai hulladék stb.) gyűjtöttek be.

• Az illegális évközi lom kihelyezés (49 t) komoly probléma, eltakarítása jelentős pluszfeladatot ró az Erzsébetváros Kft.-re.

5.9. Környezetminőség

• 2023. évben 1db közterületi fakivágás, 48 db talajszinti és 26 db planténeres faültetés történt.

• 4 új öntözőrendszer került kialakításra és 3 meglévő öntözőrendszer felújítása történt meg

• Az öntözőrendszer kiépítés és felújítás következtében az alábbi helyszíneken valósult meg komplex növényesítés:

* + Madách Imre tér – elültetésre került 1.771 db cserje és évelő
  + Barát utca – telepítésre került 1.273 db cserje és évelő
  + Folyamatban van a Garay tér növényesítése – 1.346 db növény kerül kiültetésre
  + Verseny utca - Jobbágy utca sarok növényesítése 170 db cserje és évelő
  + Reformáció parkban közösségi növényültetés keretében 350 db cserje került kiültetésre

• A 2023. Erzsébetváros Kertje pályázatra mindösszesen 5 pályázat érkezett. A díjazottak részére bruttó 840.000,- Ft kerül kifizetésre.

• A 2023. évi Növényesítési Pályázatra 29 db pályázat érkezett be mindösszesen 7.607.343,- Ft összegben.

5.10. A környezettudatosság növelése, a környezeti nevelés és társadalmi részvétel

• A Klauzál tér megújításával kapcsolatosan több lakossági fórum is megrendezésre került.

• A köztereknek parkolás helyett alternatív közösségi célú használatát népszerűsítő kerületi programként kiemelendő a Parking Day és a Gyermekmobilitási program, melynek keretében gyermekbarát közterület alakult ki a Kertész utcai Általános Iskol előtt

• A Polgármesteri Hivatal dolgozói számára a légkondicionálók használatával és irodai energia megtakarítással kapcsolatos javaslatokat tettünk.

Folytatódtak az óvodai és lakossági oktató-, szemléletformáló programok, pl. balkonkertész-képzés, háztartási ökökörvezető-képzés, madárbarát óvodai program

Az új környezetvédelmi program megalkotásába intenzíven bevontuk a helyi érintetteket: fórumokat szerveztünk, kérdőíves felmérést indítottunk a témában

II.

A Környezetvédelmi és Fenntarthatósági Program 2023. végén lejárt, ezért a **2024-2029. időszakra** - a Kvt. szerint - **az Önkormányzatnak új környezetvédelmi és fenntarthatósági programot kell megalkotnia és jóváhagynia.**

A program megalkotásával az Önkormányzat a Fenntarthatósági és Klímavédelmi Kabinetet bízta meg. A programalkotás 2023. novemberében, külső szakértő bevonásával kezdődött meg. A hatóságokkal, helyi lakosokkal, intézményekkel, civil szervezetekkel, önkormányzati és külső szakértőkkel egyeztetett, 2024-2029 időszakra vonatkozó programjavaslat a határozati javaslat mellékletét képzi.

**Budapest Főváros VII. kerület Erzsébetváros Önkormányzata 2024-2029. időszakra szóló Környezetvédelmi és Fenntarthatósági Programjának összefoglalója**

A kerületi környezetvédelmi programnak összhangban kell lennie a magasabb rendű – nemzetközi, európai uniós, nemzeti és fővárosi szintű - valamint a helyi, környezetvédelmet érintő stratégiai anyagokkal, programokkal és jogszabályokkal, melyeket a tervezés során szem előtt tartottunk. Az irányadó keretrendszer kiemelt elemei többek között az Európai Unió 8. Környezetvédelmi Cselekvési Akcióprogramja, az 5. Nemzeti Környezetvédelmi Program (NKP-5), a helyi és fővárosi intergrált településfejlesztési stratégiák, környezetvédelmi programok, klímastratégiák, rendezési és építési szabályzatok.

A most előrerjesztett programjavaslat nagy mértékben alapoz a korábbi környezetvédelmi és fenntarthatsági programra, hiszen az átfogó környezetvédelmi célok és a kerület alapvető környezeti adottságai nem változtak jelentősen. Az Önkormányzat az elmúlt időszakban számos eredményes lépést tett az előző tervezési időszakban lefektetett célok mentén. A meglévő, továbbra is kezelendő problémák – így például a közlekedésből eredő légszennyezés és területhasználat, a zaj, a közterületi hulladék, az alacsony zöldterületi arányok, sűrű beépítettség, az éghajlatváltozásnak és energiaáraknak kitett, elavult épületállomány – mellett az elmúlt évek új kihívásokat is hoztak.

Az Önkormányzatnak a jövőben olyan kihívásokra is válaszokat kell adnia, mint a fokozódó klímaválság, az önkormányzati hatáskörök változása, új közlekedési eszközök és módok terjedése, szigorodó környezetvédelmi előírások, például a légszennyezettség területén, a kommunális hulladékon belül külön gyűjtött és hasznosított anyagok arányának növelése. Mindeközben a lakosság részéről is komoly igény jelentkezik a kerület zöldítésére, a közterületek igazságosabb használatára, a hulladékok újrahasznosítására, a környezetbarát közlekedés lehetőségére, otthonaik energiahatékonyságának javítására.

A jelenlegi program célja, hogy megtartva a korábban már bevett helyi jó gyakorlatokat, továbbfejlessze, bővítse azokat, igazodva a magasabb rendű környezetvédelmi programok célkitűzéseihez, valamint figyelembe véve a kerület sajátosságait és a közeljövő trendjeit, innovatív, ugyanakkor gyakorlati és reálisan elérhető célokat fogalmazzon meg, és megoldásokat adjon a környezeti kihívásokra és problémákra.

Mindazonáltal szeretném kiemelni a program készítése során felmerült legfontosabb tanulságokat és a legfontosabb javaslatokat.

Erzsébetváros egész területét nézve az adatokból és a lakossági véleményekből két nagyon fontos problémakör rajzolódik ki: (i) az épületek kedvezőtlen energiahatékonysága és (ii) az a túlzó mértékű autóhasználatból eredő problémák, azaz a zöldterületek és fák hiánya, lég és zajszenyezettség, keskeny járdák, kevés sétálóutca, Belső-Erzsébetvárosban ezen problémákhoz társul még az úgynevezett bulinegyed okozta környezetvédelmi problémák: éjszakai zajszennyezés és szemetelés.

Az első problémakörre a megoldást az épületek energiahatékony felújítása, azaz a lehűlő felületek szigetelése és a fűtéskorszerűsítés – elssősorban hőszivattyú alkalmazása – jelenthetné. A lakóházak teljeskörű energiahatékony felújítása jelenleg azonban olyan óriási pénzügyi forrásokat igényel (lakásonként 5-15 millió Ft-ot), melyet se a lakosság, sem az Önkormányzat nem tud előteremteni, és melyek a jelenlegi támogatott energiaárak mellett 25-60 év alatt térülnének meg. Ezért a teljeskörű energiahatékony felújítások csak akkor fognak elterjedni, ha az állam az energiaárak támogatására fordított forrásokat átírányítja az energiahatékonyság növelsére. Amíg ez megtörténik, az Önkormányzat csak a kisebb költségű beruházásokat tudja tudja megfelelő mértékben támogatni, pl. a nyílászárók szigetelését.

A második problémakörre az autóhasználat támogatásának csökkentése vagy átalakítása jelenthet megoldást. Jelenleg az autóhasználat hatalmas támogatást élvez, hiszen az autóhasználók nem fizetik meg az autóhasználatuk okozta egészségügyi károkat, melynek mértéke a WHO szerint Budapesten évente több százmilliárd Ft. Ennél közvetlenebb támogatást jelentenek a lakossági parkolási kedvezmények, melynek mértéke Erzsébetvárosban meghaladja az egymilliárd Ft-ot. Amennyiben ezeket a támogatásokat az autóhasználat helyett más közlekedési módok, illetve pl. a zöldterületek kapnák, az autóhasználat mértéke jóval kisebb lenne. A kisebb mértékű autóhasználat pedig lehetővé tenné a kerület jelentős zöldítését, szélesebb járdák, sétálóutcák kialakítását.

Különösen káros, hogy ezeket a támogatásokat a rendkívül szennyező, elavult motorokkal rendelkező autók is megkapják. Ezért a program egyik legfontosabb eleme, hogy – Szófia, Krakkó és Varsó példáját követve – a különösen szennyező autók kiszoruljanak Erzsébetvárosból.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2024. (VI.19.) határozata Budapest Főváros VII. kerület Erzsébetváros Önkormányzata Környezetvédelmi és Fenntarthatósági Program (2018-tól 2023-ig előirányzott) részfeladatainak 2023. évi teljesítéséről szóló beszámoló elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy elfogadja a Budapest Főváros VII. kerület Erzsébetváros Önkormányzata Környezetvédelmi Fenntarthatósági Program (2018-től 2023-ig előirányzott) részfeladatainak 2023. évi teljesítéséről szóló beszámolót.

**Felelős:** Niedermüller Péter polgármester

**Határidő:** 2024. június 19.

**II.**

**Budapest Főváros VII. kerület Erzsébetváros Önkormányzata Képviselő-testületének …/2024. (VI.19.) határozata Budapest Főváros VII. kerület Erzsébetváros Önkormányzata 2024-2029. közötti időszakra vonatkozó Környezetvédelmi és Fenntarthatósági Programjának elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy elfogadja a határozat mellékletét képező Budapest Főváros VII. kerület Erzsébetváros Önkormányzata 2024-2029. közötti időszakra vonatkozó Környezetvédelmi és Fenntarthatósági Programját.

**Felelős:** Niedermüller Péter polgármester

**Határidő:** 2024. június 19.

Budapest, 2024. május 29.

Tóth Csaba

Klímavédelmi és Fenntarthatósági Kabinet vezetője

Előterjesztés melléklete:

1. Budapest Főváros VII. kerület Erzsébetváros Önkormányzata Környezetvédelmi Fenntarthatósági Programja 2018 – 2023 időszakra
2. 151/2019 (V.29.) határozat

Határozati javaslat melléklete:

Budapest Főváros VII. kerület Erzsébetváros Önkormányzata Környezetvédelmi és Fenntarthatósági Programja (javaslat) 2024-2029 időszakra