|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. június 19 - ei**

**rendes ülésére**

**Tárgy:**  Javaslat az Agapé Gyülekezetek Közössége Belvárosi Gyülekezete valamint a Golgota Keresztény Gyülekezet Budapest egyházi szervezetek által benyújtott pályázatok elbírálására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni**.

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet 4. § (3) bekezdése alapján a Művelődési, Kulturális és Szociális Bizottság 46/2024. (II.26.) határozatával *(előterjesztés 1. melléklete)* döntött az erzsébetvárosi egyházi szervezetek 2024. évi támogatására vonatkozó pályázati felhívás közzétételéről *(előterjesztés 2. melléklete).* A felhívás alapján az egyházi szervezetek kulturális, oktatási vagy szociális célú programjaik megvalósításához igényelhettek támogatást.

Az Önkormányzat 2024. évi költségvetéséről szóló 6/2024. (II.21.) önkormányzati rendelet „7302” címszám alatt lévő „Kerületi egyházak támogatása” előirányzatán **10.000.000 Ft keretösszeg állt rendelkezésre** e célra.

A pályázati felhívásra a benyújtásra nyitva álló határidőn belül 10 egyházi szervezet nyújtott be pályázatot. **A beérkezett pályázatok összes támogatási igénye 12.520.000 Ft volt, amely 2.520.000 Ft-tal meghaladta a támogatási keretet.**

A beérkezett pályázatok mindegyike jól kidolgozott és megalapozott, a szervezetek által meghatározott célok megfelelnek a kiírásban megfogalmazottaknak, a programok közérdekűek, mind létszámukat, mind a korosztályt tekintve széles körben kerülnek bevonásra a programban résztvevő személyek. Ezért a Bizottság javasolta valamennyi pályázat teljes összegű támogatását, olyan módon, hogy a keretösszeg terhére 115/2024. (V. 21) *(előterjesztés 3. melléklete)* határozata alapján 8 szervezet támogatásáról döntött. A 8 szervezet támogatási igénye összesen 9.520.000 Ft. 116/2024. (V.21.) határozatában pedig javasolta a Képviselő-testület felé, hogy a 2024. év első felében valamely pályázatból, vagy tervezett programból megmaradt maradványösszeg átcsoportosításával döntsön a támogatások odaítéléséről a rendelkezésre álló keretből nem támogatott szervezetek részére *(előterjesztés 4. melléklete).*

Az **Agapé Gyülekezetek Közössége Belvárosi Gyülekezete**, valamint a **Golgota Keresztény Gyülekezet Budapest** **pályázata** tekintettel arra, hogy a tervezett programjuk július – augusztus hónapokban esedékesek, nem kerültek a rendelkezésre álló keretből támogatásra. A pályázatok összefoglaló táblázata az előterjesztés 5. mellékletét képezi. A két szervezet támogatási igénye összesen 3.000.000 Ft. A 8 szervezet támogatása után megmaradt keretösszeg 480.000 Ft. A hiányzó 2.520.000 Ft-ot már lezárult pályázatok maradványösszegeinek átcsoportosításával javaslom fedezni a határozati javaslatban foglaltak szerint.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (VI.19.) határozata az Agapé Gyülekezetek Közössége Belvárosi Gyülekezete valamint a Golgota Keresztény Gyülekezet Budapest támogatásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a támogatás fedezetének biztosítása érdekében a 2024. évi költségvetés 7303 „Önkormányzati üdülő igénybevétele táboroztatáshoz” előirányzatot 1.269.000 Ft-tal a „Sajátos nevelési igényű, valamint beilleszkedési, tanulási, magatartási zavarral küzdőgyermeket nevelő családok támogatása” előirányzatot 1.251.000 Ft-tal csökkenti, ezzel egyidejűleg a 7302 „Kerületi egyházak támogatása” előirányzatot 2.520.000 Ft összeggel megemeli.
2. az egyházi szervezetek támogatására kiírt 2024. évi pályázat keretében beérkezett **Agapé Gyülekezetek Közössége Belvárosi Gyülekezete**, valamint a **Golgota Keresztény Gyülekezet Budapest** pályázatokat az alábbi szerint részesíti támogatásban

|  |  |  |
| --- | --- | --- |
|  | **Pályázó neve** | **Javasolt támogatás összege** |
| a) | Agapé Gyülekezetek Közössége Belvárosi Gyülekezete | 1.500.000 Ft |
| b) | Golgota Keresztény Gyülekezet Budapest | 1.500.000 Ft |

1. a támogatás kizárólag a támogatási kérelemben és a mellékletét képező költségtervben meghatározott célok fedezésére használható fel.
2. felhatalmazza a Polgármestert a támogatási szerződések aláírására.

**Felelős:** Niedermüller Péter polgármester

**Határidő**: 1-3. pont: 2024. június 19.

4. pont: 2024. július 19.

Budapest, 2024. május 27.

Szücs Balázs

alpolgármester

**Mellékletek:**

1. melléklet: 46/2024 (II.26.) MKSZB határozat
2. melléklet: Pályázati felhívás
3. melléklet: 115/2024 (V.21.) MKSZB határozat
4. melléklet: 116/2024 (V.21.) MKSZB határozat
5. melléklet: Összefoglaló táblázat